Screenshot: HRT

U SINOĆNJOJ emisiji Otvoreno na HRT-u gostovalo je sedmero kandidata za gradonačelnika Zagreba: Bruna Esih, Anka Mrak Taritaš, Sandra Švaljek, Ivan Lovrinović, Drago Prgomet, Marko Sladoljev, Tomislav Tomašević.



Zapravo svi osim Milana Bandića.

Esih: Neka se drugi kandidati izjasne o Titu



Na samom početku Bruna Esih je na upit o zalaganju za promjenu imena Trga maršala Tita kazala da ona tu temu uopće ne forsira, ali je novinari uvijek pitaju za to. Rekla je da od tog pitanja ne misli bježati te je pozvala i ostale kandidate da se izjasne. Nadovezao se Drago Prgomet rekavši da je Gradski odbor HDZ-a bio jasan oko toga kada je podnio zahtjev za promjenom imena.



Anka Mrak Taritaš dotaknula se prosvjednog skupa na Savici, koji po njoj, "pokazuje majku svih problematika u Zagrebu". Poslužila se i nogometnim rječnikom: "prvo poluvrijeme je bio Cvjetni, drugo Britanski trg, a sada smo u nadoknadi sa Savicom i izgradnjom parka". Tomislav Tomašević rekao je da ga to sve podsjeća na Varšavsku ulicu i Cvjetni trg, kada je također "stao pred Bandićeve bagere".

Tomašević: Zagreb je europska prijestolnica smeća



Problem odlaganja otpada nametnuo se kao jedna od glavnih tema. Tomašević je kazao da je Zagreb prema izvješću Europske komisije zadnji grad Europske unije po odvojenom prikupljanju otpada.



"Zagreb je europska prijestolnica smeća", rekao je. Smatra da je zatvaranje Jakuševca jedna od ključnih stvari.



Lovrinović je rekao da mu je žao da se ne govori o novoj tehnologiji-ultra visokotemperaturnoj hidrolizi. Mrak Taritaš je naglasila da se i razvrstani otpad često naposljetku ubacuje u jedan te isti kamion koji ide na Jakuševac. Švaljek se zalaže za kružnu ekonomiju. Istaknula je da se 80 % otpada može iskoristi kao sirovina, dok bi samo manji dio trebao završavati na Jakuševcu. Esih smatra da Jakuševac nije samo ekološki, nego i etički problem jer to "govori o odnosu prema čovjeku i prema prirodi". Istaknula je da je veliki problem i pitanje pitke vode u gradu, s obzirom na to da vodostaj Save pada. Sladoljev je kazao da ne bi volio da problem gospodarenja otpadom završi kao problem s razdjelnicima.

Tekst se nastavlja ispod oglasa

Sladoljev: Most će u Zagrebu graditi most



Gosti su se dotaknuli i prometa u Zagrebu. Marko Sladoljev istaknuo je da Most u programu ima izgradnju Jarunskog mosta. Za taj bi projekt većinu sredstava mogli dobiti iz EU fondova, a njime bi se riješio problem gužvi u gradu, tvrdi.



Njegova prva odluka kao gradonačelnika bila bi ukidanje naknade vijećnicima u mjesnim odborima jer, kako kaže, Zagreb ima 1400 plaćenih političara koji ne odlučuju ni o čemu.



Ivan Lovrinović istaknuo je kako nitko ne iznosi podatke o prezaduženosti grada. Prva točka njegova programa je ozdraviti gradske financije, a smatra da je potrebno donijeti i svojevrsni Lex Holding.



"Dragi Zagrepčani, što bi rekao jedan bivši premijer- mi smo u banani", kazao je Lovrinović.



Sandra Švaljek rekla je da su svi svjedočili razlici upravljanja gradom u vrijeme kada je ona mijenjala Bandića.



"To je bilo bez pompe i samopromocije i sve je dobro funkcioniralo", pohvalila se Švaljek.



Istaknula je kako je ona tada provela prvi i jedini natječaj za Upravu Zagrebačkog holdinga. Na upit o zaposlenju njezina supruga u Gradu, odgovorila je da je on ondje radio 2 mjeseca i da su shvatili da je to bila greška. Jedna od točaka njezina programa je financijsko podupiranje rekreativnog sporta među mladima.

Mrak Taritaš: Zagreb ima tri ključne teme



Mrak Taritaš smatra da su tri ključne teme s kojima će se budući gradonačelnik morati suočiti- problem otpada, prometa i obrazovanja. Prema njoj, osnovno je promijeniti način upravljanja. Nadodala je da gradu Zagrebu nedostaje Muzej neispunjenih obećanja. Prgomet je naglasio kako je Zagreb jedini grad u Europi koji svoje mostove, fasade i prometnice gradi iz budžeta. Na raspolaganju ima 970 milijuna kuna iz EU fondova, a niti jedan projekt za povlačenje novca, tvrdi. Kao neke od glavnih točaka svog programa istaknuo je izgradnju dječje bolnice i osiguravanje standarda u dječjim vrtićima.

Esih napala HNS-ovku



Bruna Esih kazala je da bi ona nakon Bandića uvela moratorij na fontane. Smatra da na čelo Zagreba treba doći potpuno nova ekipa koja će gradom znati stručno, zakonito i nacionalno upravljati. Svoju suparnicu Mrak Taritaš podbola je na račun afere oko obnove kuća u Gunji.

Zanima me jesu li zaista četke za WC u Gunji koštale 200 kuna po komadu, pitala je. Mrak Taritaš joj je odgovorila da to nisu ispostavljali u sklopu obnove.

